FC Barcelona – Anderlecht: Empat en el debut europeu (1-1) - FC Barcelona
HomeFutbolJuvenil ANotíciesFC Barcelona – Anderlecht: Empat en el debut europeu (1-1)
FC Barcelona – Anderlecht: Empat en el debut europeu (1-1)
Anna Segura - 15/08/2012 | 00:00
El Juvenil A de Jordi Vinyals ha empatat davant l’Anderlecht en el primer partit de la NextGen Series. Toni Sanabria ha anivellat el marcador a deu minuts per al final
Juvenil A - Anderlecht / FOTO: ÁLEX CAPARRÓS - FCB
El Juvenil A del FC Barcelona s’ha estrenat a la NextGen Series 2012/13 amb un empat davant l’Anderlecht. Els nois de Jordi Vinyals s’han enfrontat al Mini a l’equip belga en un partit en què les millors oportunitats han estat de clar color barcelonista. Però el Barça ha hagut de sobreposar-se i remuntar un gol en contra que Sanabria s’ha encarregat d’igualar a deu minuts per al final.
Domini i ocasions sense recompensa
La primera oportunitat ha arribat per al conjunt belga. Quan només havien passat tres minuts de joc Bruno ha sorprès el porter Ondoa amb un xut des de fora l’àrea que ha tocat el pal. A mesura que han anat corrent els minuts els nois de Jordi Vinyals s’han anat posant més a to i han començat a arribar les ocasions de perill per als blaugranes. La primera més clara ha estat en el minut 11 quan Nando Quesada ha culminat una jugada col·lectiva amb un llançament que ha sortit per sobre el travesser de la porteria rival. El gol del partit ha estat a punt d’arribar en el 21 quan Sandro ha rematat de mitja volta després d’una bona centrada d’Adama. Però Ebwelle també tenia molt a dir i en el 24 ha tocat d’esperó una centrada de Lucas que el porter Roef Davy ha desviat. Minuts d’intensitat dels blaugranes en què dominaven pràcticament totes les accions destacades de joc. Fruit de tot aquest atac a falta de cincs minuts per al descans ha arribat una nova ocasió. Jugada entre Quesada i Adama que culmina l’extrem amb un remat que passa ben a prop de la porteria de l’Anderlecht. En aquest primer temps els belgues no han arribat massa a la porteria d’Ondoa però quan s’han apropat ho han fet amb perill.
Els blaugranes han continuat manant en aquest segon període. De nou un llançament des de la frontal que ha sortit de les botes de Sandro ha generat la primera ocasió perillosa. Entre els jugadors més incisius de l’equip de Vinyals es trobava Adama Traoré, que des de la banda dreta generava moltíssimes arribades. Però tot i tenir el control del partit de mica en mica els blaugranes han anat perdent pistonada en atac. I ha estat en el minut 21 del segon temps quan a través d’un contraatac conduït per De Bruyn i finalitzat per Kabasele ha arribat el gol de l’Anderlecht. El tècnic del Barça ha buscat la remutnada i ha donat entrada a Toni Sanabira, Babunski i Enguene. Els blaugranes han seguit insistint però els hi costava generar accions d’atac. En el minut 80 Toni Sanabria ha aconseguit finalment batre la porteria de Roef Davy després de rematar una assistència d’Enguene. Amb tot els blaugranes no podien badar i bona prova d’això ha estat que en el minut 43 Ondoa ha hagut d’aturar una aproximació de Bruno després d’una perduda de pilota de l’equip de Vinyals. Finalment repartiment de punts al Miniestadi.
Anderlecht, 1
FC Barcelona: Ondoa, Godswill (Cristian, 77’), Robert, Bagnack, Lucas, Samper, Adama, Quesada (Enguene, 70’), Sandro (Sanabria, 67’), Pol Calvet (Babunski, 70’) i Ebwelle.
Anderlecht: Roef Davy, Vervoort (Carvalho, 62’), Mbemba, Heylon, D’Alberto, Demdoncker, Diarra (Rivituso, 62’), De Bruyn (Kawaya, 77’), Kabasele, Praet i Bruno (Henen, 88’).
Gols: 0-1, Kabasele (66’), 1-1, Sanabria (80’)
Àrbitre: Rafael Díaz Melero